**Toamna, fără mama**

*Doina Bezea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe sub fuiorul casei lacrimi curg

țesând din frunze miriști de albastru

și-n vuietul de toamnă, în amurg,

aprind făclia dorului sihastru.

Muguri de rouă strâng la piept ușor

din țărmul dezvelit de dor, corăbii,

măicuța coase velele-n pridvor

din cerul de brocart al unor vrăbii.

Se-aud izvoarele curgând în ochii ei

penumbra toamnei cade-acum sălcie

pătând cămașa câmpului cu mei

cu lungi plimbări de ger și amnezie.

Corăbii trec purtând pe frunte nori

în pragul casei ochii mamei luce

bătrânul suflet toamnei i-a dat zori

lăsându-i doru-n iarbă, sub o cruce!

Autor Doina Bezea